SKRIFTLIG FORESPØRGSEL E-2305/01

af Erik Meijer (GUE/NGL) til Kommissionen

(31. juli 2001)

Om: Afskaffelse af politiets vold, intimidering og etnisk had i ansøgerlandene, inden EU-medlemskab kan blive en realitet

1. Kan Kommissionen bekræfte følgende oplysninger i Amnesty Internationals rapport af 11. juli 2001?

a) den 5. juli blev Karol Sendrei, som tilhører romafolket, og hans to sønner, Robert og Peter, arresteret i byen Magnezitovce i Den Slovakiske Republik, fordi førstnævnte ville indgive en klage over mishandling fra borgmesterens side af en af hans sønner, og at såvel de tre arresterede samt moderen blev slået;

b) derefter blev de tre arresterede undersøgt af en læge i sygehuset i Revùca, som fastslog, at deres helbred ikke havde taget alvorlig skade, hvorefter de blev indbragt på den lokale politistation, hvor de blev bundet til en radiator og slået på ny;

c) der blev rettet et gevær mod Robert Sendreis hoved, men han fik at vide, at han ikke var værd at ofre en kugle på;

d) Karol Sendrei døde den 6. juli som følge af mishandlingerne.

2. Er Kommissionen enig med Amnesty International i, at episoder som de, der er nævnt i 1, hvor politiet intimiderer og mishandler medlemmer af romafolket, ofte forekommer i Slovakiet?

3. Er Kommissionen enig med mig i, at i EU-medlemsstater skal der gælde menneskerettigheder, hvor:

a) alle er lige over for de offentlige myndigheder og loven;

b) politiet ikke har beføjelser til at tage hævn på grund af, at der indgives anmeldelse mod en myndighedsrepræsentant eller dennes familie;

c) mishandling af og dødstrusler over for arrestanter ikke må indgå i politiets efterforskning?

4. Hvordan vil Kommissionen sikre, at sådanne metoder i ansøgerlandene definitivt ophører, inden de kan komme i betragtning som medlemmer af EU?

Svar afgivet på Kommissionens vegne af Günter Verheugen

(25. oktober 2001)

Kommissionen har modtaget de samme oplysninger som angivet i Amnesty Internationals rapport fra 11. juli 2001. Den kan imidlertid ikke bekræfte det konkrete forløb af hændelserne, da der stadig er undersøgelser i gang, og de slovakiske myndigheder endnu ikke har udsendt nogen officiel rapport.

Kommissionen kan bekræfte og noterer sig med stor bekymring, at romaerne fortsat bliver udsat for vold, især når de falder i hænderne på skinheads, og at de lider under mangelen på politibeskyttelse. Karol Sendreis død understreger, at romaerne også synes at blive udsat for mishandling fra politiets side. Det er meget vanskeligt at få præcise oplysninger om dette, men det lader til, at politiets forseelser over for romaerne fortsat er et fremherskende problem.(1)

Viser det sig, at påstandene er rigtige, vil det pågældende tilfælde på en meget tragisk måde understrege, at der trods flere korrekte politiske formuleringer af, hvordan man kan forbedre det romaeske mindretals situation i Slovakiet, stadig er langt igen, når det drejer sig om at omsætte samme begreber til praksis. Politiets dårlige behandling af borgere kan under ingen omstændigheder være berettiget og udgør en alvorlig mangel på respekt og krænkelse af menneskerettighederne, sådan som de gælder og anvendes i medlemsstaterne.

Kommissionen har inden for rammerne af PHARE-programmet allerede tidligere ydet støtte til mange projekter, hvor formålet var at tilskynde til tolerance mellem slovakiske romaer og ikke-romaer, også politistyrkerne. I 1999 blev der f.eks. via PHARE tildelt ca. 0,5 mio. EUR til aktiviteter specielt rettet mod træning af de lokale myndigheder og til en offentlig informationskampagne på området. Et projekt i 1998 og 1999 med en samlet tildeling fra PHARE på 7 mio. EUR omfattede bl.a. støtte til træningsaktiviteter for politistyrkerne med særlig vægt på overholdelse af retsreglerne. På baggrund af gentagne rapporter om politiets dårlige behandling af romaerne overvejer Kommissionen at indføre en ny prioritering i 2001-tiltrædelsespartnerskabet med krav om et effektivt system, der kan råde bod på politiets forseelser. Dokumentet er for øjeblikket til drøftelse med de slovakiske myndigheder og vil sandsynligvis blive offentliggjort inden årets udgang. Endelig vil Kommissionen følge udviklingen meget nøje på dette område, bl.a. i sine periodiske rapporter, hvoraf den nyeste udgave kommer i november 2001.

(1) Den seneste rapport fra det slovakiske indenrigsministeriums kontrol- og inspektionstjeneste talte om ca. 4 000 klager over retshåndhævende organer generelt. 522 af disse klager blev anset for at være berettiget, heraf 123 tilfælde af fysisk tvang og 52 med urimelig anvendelse af fysiske metoder. Tallene angiver ikke, om ofrene tilhørte en bestemt etnisk gruppe. I sine konklusioner af 11. maj 2001 udtrykte FN's udvalg mod tortur bekymring over påstande om, at politiet deltager i angreb på romaer og at lovens håndhævere har maltrakteret fanger i politiets varetægt, navnlig i arrester og politiceller.